ধামরাই প্রতিনিধি : ধামরাইয়ে যাত্রীবাহী বাস চাপায় মনোয়ার হোসেন (১৮) নামের এক কলেজ ছাত্র নিহত হয়েছে। সোমবার দুপুরে ঢাকা আরিচা মহাসড়কের ধামরাইর কালামপুর বাসষ্ট্যান্ড এ সড়ক দুর্ঘটনা ঘটে। পুলিশ জানায়, ধামরাইর ভালুম আতাউর রহমান স্কুল এন্ড কলেজের এইচ এসসি পরীক্ষার্থী মনোয়ার হোসেন দুপুরে ঢাকা-আরিচা মহাসড়কের ধামরাইর কালামপুর বাসস্ট্যান্ডে দাড়িয়ে ছিলো। এসময় মহাসড়কে চলাচলরত একটি জনসেবা পরিবহনের যাত্রীবাহী বাস তাকে চাপা দিয়ে পালিয়ে যায়। এসময় স্থানীয়রা তাকে আশঙ্কাজনক অবস্থায় উদ্ধার করে চিকিৎসার জন্য এনাম মেডিক্যাল কলেজ হাসপাতালে নিয়ে আসলে কর্তব্যরত চিকিৎসক তাকে মৃত ঘোষনা করেন। পরে পরিবারের সদস্যরা তার লাশ উদ্ধার করে বাড়িতে নিয়ে যায়। খবর পেয়ে ধামরাই থানা পুলিশ ঘটনাস্থল পরিদর্শন করেছে। নিহত কলেজ ছাত্র ধামরাই এলাকার মৃত আকবর হোসেনের ছেলে। অন্যদিকে ভোর রাতে ধামরাইর কাওয়ালীপাড়া এলাকায় ট্রাক উল্টে এক যুবক (২০) নিহত হয়েছে।